Vyfjarige sterf ná boetie haar skiet(Argieffoto: Miguel Roberts/AP) Die vyfjarige dogtertjie wat deur haar sesjarige boetie met ŉ vuurwapen in die kop geskiet is, het gesterf. Die dogtertjie is Donderdagmiddag ná die voorval in ŉ kritieke toestand na ŉ plaaslike hospitaal in Bethelsdorp, Oos-Kaap, gehaas vir verdere mediese behandeling. Sy het in die hospitaal aan haar skietwond beswyk. Maroela Media het vroeër berig drie kinders, die seun, sy sussie en nog ŉ seun, het tussen 13:00 en 14:00 in ŉ vertrek in ŉ huis in Uitbreiding 31 in Bethelsdorp gespeel toe die voorval plaasgevind het. Hulle het met ŉ .38-rewolwer gespeel toe dit glo per ongeluk afgegaan en die dogtertjie in die kop getref het. Volgens kol. Priscilla Naidu, polisiewoordvoerder, was die vuurwapen met die polisie se aankoms op die toneel nêrens te vinde nie. ŉ Saak van regsverydeling word ondersoek. Nog aanklagte en inhegtenisnemings kan volg namate die ondersoek ontvou.